English: Thank you very much, Janet, for all those points. First of all, I want to emphasise that this is only one bit of a jigsaw, and I explained at the beginning of the statement that the Minister for Health and Social Services will be coming to the Senedd to discuss the results of the inter-ministerial group. A lot of work has been done on that group to establish what the cost would be of taking forward certain priorities, and I think that he is in the best position to go through those issues with you. What I presented to you today is only part of the solution that we're proposing. The issue that Janet raised about a social care tax, all those have been considered by the inter-ministerial group and the Senedd will hear about that in due course. The RPBs are still relatively new, but I think that we have seen signs of health and social services and local government working together better in those forums. What we've had said back to us is that they do not have enough tools to do what they want to do. We think that it's crucial that health and social services do work more closely together, but also to involve the third sector. As the Member will know, on RPBs, the third sector has a place. There's a place for the citizen's voice and a place for carers, and we want to strengthen those voices on RPBs. So, we think that RPBs are good bodies to build upon. In terms of the national office, the national office could be part of the Government or it could be an arm's-length body. That is something that is in the consultation paper, and I hope that people will respond to the consultation paper to say what they think about that. Yes, we will need a lot of extra social care workers, because we know that we have an ageing population. But, one thing that we do want is that we want people to remain in their own homes as long as they possibly can, because that's what people want. We therefore want to see that we can give as much support for people to stay at home as we can. That is why we also feel that local government is the best place to deliver social care, because local government is close to the community. We would like to see residential homes, for example, being much more a part of local communities. Many of them are already, but that, I think, is the way that we would like to see things develop. But, because of the fragility of the sector, and because of the huge range that there is within the sector, in terms of the fees that are charged and the fragility of the workforce, we think that by having a central, small body to try and determine how things are done within a national framework - that's what we think will help to address those issues. So, I thank the Member for her comments.
Welsh: Diolch yn fawr iawn, Janet, am y pwyntiau i gyd. Yn gyntaf oll, fe hoffwn i bwysleisio mai dim ond un darn o'r jig-so yw hwn, ac fe eglurais i ar ddechrau'r datganiad y bydd y Gweinidog Iechyd a Gwasanaethau Cymdeithasol yn dod i'r Senedd i drafod canlyniadau'r grŵp rhyng-weinidogol. Fe gafodd llawer o waith ei wneud yn y grŵp hwnnw i ddarganfod beth fyddai'r gost o fwrw ymlaen â blaenoriaethau penodol, ac rwy'n credu mai ef sydd yn y sefyllfa orau i fynd drwy'r materion hynny gyda chi. Dim ond cyfran o'r ateb yr ydym ni'n ei gynnig yw'r hyn a gyflwynais i chi heddiw. Y mater a gododd Janet ynglŷn â threth gofal cymdeithasol, mae pob un o'r rhain wedi cael eu hystyried gan y grŵp rhyng-weinidogol ac fe fydd y Senedd yn clywed am hynny maes o law. Mae'r cyrff cynllunio rhanbarthol yn dal i fod yn gymharol newydd, ond rwy'n credu ein bod ni wedi gweld arwyddion bod iechyd a gwasanaethau cymdeithasol a llywodraeth leol yn cydweithio yn well yn y fforymau hynny. Yr hyn a ddywedwyd wrthym yw nad oes ganddyn nhw ddigon o offer i wneud yr hyn y maen nhw'n awyddus i'w wneud. Rydym ni o'r farn ei bod yn hanfodol i iechyd a gwasanaethau cymdeithasol gydweithio'n agosach, ond gan gynnwys y trydydd sector hefyd. Fel y gŵyr yr Aelod, ar y cyrff cynllunio rhanbarthol, mae yna le i'r trydydd sector. Mae yna le i lais y dinesydd a lle i ofalwyr, ac rydym yn awyddus i gryfhau'r lleisiau hynny ar gyrff cynllunio rhanbarthol. Felly, rydym ni o'r farn fod y cyrff cynllunio rhanbarthol yn gyrff da i adeiladu arnyn nhw. O ran y swyddfa genedlaethol, fe allai'r swyddfa genedlaethol fod yn rhan o'r Llywodraeth neu fe allai fod yn gorff hyd braich. Mae hwnnw'n rhywbeth sydd yn y papur ymgynghori, ac rwy'n gobeithio y bydd pobl yn ymateb i'r papur ymgynghori i fynegi eu barn am hynny. Bydd, fe fydd angen llawer o weithwyr gofal cymdeithasol ychwanegol arnom, oherwydd fe wyddom fod gennym boblogaeth sy'n heneiddio. Ond, un peth yr ydym ni'n awyddus i'w weld yw bod pobl yn aros yn eu cartrefi eu hunain cyhyd ag y gallan nhw, oherwydd dyna yw dymuniad pobl. Felly, rydym eisiau rhoi cymaint ag y gallwn ni o gefnogaeth i bobl allu aros yn eu cartrefi. Dyna pam rydym ni'n credu hefyd mai llywodraeth leol yw'r lle gorau ar gyfer darparu gofal cymdeithasol, oherwydd mae llywodraeth leol yn agos at y gymuned. Fe hoffem ni weld cartrefi preswyl, er enghraifft, yn rhan llawer mwy o gymunedau lleol. Mae llawer ohonyn nhw felly'n barod, ond, yn fy marn i, dyna sut yr hoffem weld pethau'n datblygu. Ond, oherwydd breuder y sector, ac oherwydd yr ystod enfawr o fewn y sector, o ran y ffioedd a godir a natur fregus y gweithlu, rydym ni o'r farn, drwy gael un corff bach canolog i geisio penderfynu sut y gwneir pethau o fewn fframwaith cenedlaethol - yn ein barn ni, dyna fydd yn helpu i fynd i'r afael â'r materion hynny. Felly, rwy'n diolch i'r Aelod am ei sylwadau hi.